ประกอบธุรกิจของแต่ละสายผลิตภัณฑ์

ลักษณะของผลิตภัณฑ์และบริการหลัก

บริษัท อมรินทร์พริ้นติ้ง แอนด์ พับลิชชิ่ง จำกัด (มหาชน) เป็นทั้งโรงพิมพ์และสำนักพิมพ์ขนาดใหญ่
ประกอบด้วยธุรกิจหลัก 2 ด้าน คือ

1.  รับจ้างพิมพ์งานทั่วไป

  ให้บริการรับจ้างพิมพ์งานสิ่งพิมพ์ประเภทต่าง ๆ อาทิเช่น หนังสือเล่ม ทั้งปกอ่อนปกแข็ง นิตยสาร
  รายงานประจำปี หนังสือชี้ชวน แผ่นพับโปสเตอร์ แคตตาล็อก ปฏิทิน โฟลเดอร์ โบรชัวร์ ฯลฯ
  โดยให้บริการได้อย่างครบถ้วนกระบวนการผลิตด้วยเครื่องจักรทันสมัยพร้อมทีมงานบุคลากรผู้มากด้วยประสบการณ์
  ผลิตและควบคุมคุณภาพและตรวจสอบด้วยระบบคอมพิวเตอร์ทุกขั้นตอน
  เน้นคุณภาพสูงให้บริการรับจ้างพิมพ์ทั้งงานในประเทศและต่างประเทศ

1.1 ลักษณะลูกค้า

เนื่องจากงานรับจ้างพิมพ์เป็นงานพิมพ์คุณภาพสูง ประณีต พร้อมการบริการที่รวดเร็วตรงต่อเวลา
และความต้องการรูปแบบงานพิมพ์ของลูกค้ามีหลากหลายรูปแบบ
ดังนั้นกลุ่มลูกค้าของงานรับจ้างพิมพ์ทั่วไปของบริษัท สามารถจัดกลุ่มลูกค้าออกเป็น 4 กลุ่มใหญ่ ๆ
ดังนี้

1.1.1 กลุ่มหน่วยราชการ,รัฐวิสาหกิจ

1.1.2 กลุ่มมูลนิธิต่าง ๆ

1.1.3 กลุ่มธนาคารต่าง ๆ

1.1.4 กลุ่มบริษัทเอกชน,นิติบุคคล,รายบุคคล

1.2 ลักษณะรายได้

โครงสร้างรายได้งานรับจ้างพิมพ์
เป็นรายได้ที่รวมค่าบริการจัดพิมพ์และค่าวัตถุดิบในการจัดพิมพ์เหมารวมเป็นยอดเดียวกัน
แบ่งเป็นรายได้งานพิมพ์ภายในประเทศร้อยละ 99 ของยอดรวมรายได้รับจ้างพิมพ์ ที่เหลือร้อยละ 1
เป็นงานพิมพ์ต่างประเทศ

2.  ผลิตสิ่งพิมพ์สำนักพิมพ์

จากการที่บริษัทสั่งสมประสบการณ์ธุรกิจสำนักพิมพ์เป็นเวลาอันยาวนาน อันเป็นจุดกำเนิดของบริษัท
ที่จะพัฒนาและขยายตัวด้วยการผลิตนิตยสารในแนวต่าง ๆ เพื่อตอบสนองกลุ่มผู้อ่านแตกต่างออกไป
จนเป็นที่ยอมรับจากผู้อ่านและเป็นนิตยสารชั้นนำของประเทศ
อันเป็นพัฒนาการของบริษัทที่เริ่มขยายตัวเข้าสู่ธุรกิจหนังสือเล่ม โดยตั้ง
สำนักพิมพ์เพื่อผลิตหนังสือตอบสนองกลุ่มเป้าหมายต่าง ๆ มีกองบรรณาธิการขนาดใหญ่
ผลิตนิตยสารชั้นนำ และหนังสือเล่ม แบ่งตามประเภทสิ่งพิมพ์แต่ละชนิด ดังนี้

  2.1. สิ่งพิมพ์ในรูปนิตยสาร

ปัจจุบันบริษัทผลิตนิตยสารออกจำหน่ายจำนวน 10 เล่ม ทั้งรายปักษ์ รายเดือน
เพื่อให้สอดคล้องกับความต้องการของผู้อ่านที่มีรสนิยมหลากหลาย
และกล่าวได้ว่านิตยสารของบริษัทมียอดขายสูงสุดเมื่อเทียบกับนิตยสารประเภทเดียวกัน
และเป็นนิตยสารชั้นนำของประเทศทุกฉบับ ได้แก่นิตยสารดังต่อไปนี้

นิตยสารบ้านและสวน

  นิตยสารรายเดือนสำหรับคนรักบ้าน ที่ให้สาระความรู้เกี่ยวกับบ้าน การตกแต่ง การจัดสวน
  ไม้ประดับ และสภาพแวดล้อมภายในบ้าน รวมทั้งรูปแบบงานดีไซน์สมัยใหม่ แวดวงศิลปะพื้นบ้าน
  ผสมผสานกับเทคนิคและความรู้ทางสถาปัตยกรรม การตกแต่งบ้าน ออกวางตลาดทุกวันที่ 20
  ของเดือน ราคาปก 95 บาท

นิตยสารแพรว

  นิตยสารรายปักษ์สำหรับสาวยุคใหม่วัยทำงานทันสมัย
  เป็นนิตยสารที่สร้างแรงบันดาลใจให้กับผู้หญิงทันสมัยใฝ่รู้ มีเนื้อหาสาระและความบันเทิงครบครัน
  ตั้งแต่แฟชั่น ข่าวคราวความเคลื่อนไหวในสังคม เรื่องราวต่าง ๆ ที่ผู้หญิงควรรู้ รวมถึงสุขภาพ
  ความงาม นวนิยาย บทสัมภาษณ์ สารคดี ศิลปะ ภาพยนตร์ ฯลฯ

  วางตลาดทุกวันที่ 10 และ 25 ของเดือน ราคาหน้าปก 90 บาท

นิตยสารสุดสัปดาห์

  “ Young,Smart and Sophisticated” นิตยสารรายปักษ์เพื่อคนรุ่นใหม่
  ที่ก้าวตามแฟชั่นและทันกระแสโลก เนื้อหาครอบคลุมตั้งแต่บทสัมภาษณ์ ไลฟ์สไตล์
  เรื่องเจาะลึกตั้งแต่อาหารการกิน ท่องเที่ยว ดูหนัง-ฟังเพลง และสาระบันเทิงต่าง ๆ
  รวมทั้งเรื่องน่ารู้จากต่างประเทศและเคล็ดลับต่าง ๆ สู่การเป็นสาวทันสมัยไม่ไร้สาระ
  ออกวางตลาดทุกวันที่ 1 และ 16 ของเดือน ราคาหน้าปก 80 บาท

นิตยสารชีวจิต

  “ ทางเลือกใหม่เพื่อสุขภาพ” นิตยสารรายปักษ์อันเป็นสื่อกลางความรู้เรื่องสุขภาพ ทั้งการดูแล
  ป้องกัน ฟื้นฟู และการบำบัดโรคยามเจ็บป่วย โดยยึดหลักการแพทย์แบบองค์รวม ( Holistic)
  โดยพิจารณาทั้งกาย ใจ และสังคมหรือสภาพแวดล้อม
  ผู้อ่านสามารถนำไปปฏิบัติได้จริงในชีวิตประจำวัน เพื่อการมีคุณภาพชีวิตที่ดี ออกวางตลาดทุกวันที่
  1 และ 16 ของเดือน ราคาหน้าปก 55 บาท

นิตยสาร Health & Cuisine

  “ Making Your Life Healthy, Easy and Happy” นิตยสารรายเดือนที่ตอบสนองวิถีชีวิต
  ยุคใหม่ที่มุ่งดูแลรักษาตนเอง ตั้งแต่เรื่องอาหารจนถึงสุขภาพ
  เนื้อหามุ่งการมองคุณภาพชีวิตผ่านบุคคลที่มีชื่อเสียง นำเสนอเมนูอาหารที่หลากหลาย
  รวมทั้งความงามและการออกกำลังกายในรูปแบบง่าย ๆ อย่างสนุกสนานวางแผงทุกวันที่ 5
  ของเดือน ราคาหน้าปก 80 บาท

นิตยสาร National Geographic

  เป็นนิตยสารที่เปรียบเสมือนคลังความรู้ ยิ่งอ่านมาก ยิ่งคุ้มค่า เพื่อคุณและครอบครัว
  และเป็นนิตยสารรายเดือนที่นำเสนอสารคดีความรู้ที่ครอบคลุมเนื้อหาเกี่ยวกับภูมิศาสตร์
  ประวัติศาสตร์ วิทยาศาสตร์และสังคมศาสตร์ ตลอดจนขนบธรรมเนียมประเพณีและวัฒนธรรม
  จากทั่วทุกมุมโลก และจัดพิมพ์เผยแพร่เป็นภาษาต่างประเทศไม่ต่ำกว่า 20 ประเทศ
  รวมทั้งฉบับภาษาไทย วางตลาดทุกวันที่ 5 ราคาหน้าปก 120 บาท

นิตยสาร ROOM

  “ ด้วยความเชี่ยวชาญ และรู้ลึกในรายละเอียด ที่ใคร ๆ
  ก็สนุกในการตกแต่งพื้นที่ของตัวเองได้อย่างมืออาชีพ”
  นิตยสารรายเดือนที่ชวนสนุกกับการตกแต่งอย่างมีรสนิยม ลงตัว
  ด้วยความคิดสร้างสรรค์ทันยุคสมัยและข้อมูลครบถ้วน เพื่อการตัดสินใจที่ดีที่สุดสำหรับบ้าน สวน
  และทุกพื้นที่นอกบ้าน ในมุมมองที่เป็นไปได้ วางตลาดทุกวันที่ 10 ราคาหน้าปก 80 บาท

นิตยสาร WE

“ นิตยสารสำหรับผู้ที่มีความรักในหัวใจ” เป็นนิตยสารรายเดือนที่เป็นเสมือนเพื่อน
ให้คำแนะนำในการ

ประคับประคองความสัมพันธ์ และความรักให้ดำเนินไปอย่างมีความสุข เหมาะสำหรับผู้ที่มีความรัก
และมี

แผนครองชีวิตคู่ โดยมีสาระและรายละเอียดของการเตรียมตัว การวางตัวและการดูแลชีวิตคู่
ภายใต้แนว

คิด Love, Wedding and Living Together วางตลาดทุกวันที่ 5 ราคาหน้าปก 80 บาท

นิตยสาร Real Parenting

  “ คู่มือแท้จริงเพื่อชีวิตสมดุลของพ่อแม่ยุคใหม่ ที่มีลูกวัย 0-12 ปี
  เป็นนิตยสารรายเดือนที่ตอบสนองความต้องการของพ่อแม่รุ่นใหม่ ทั้งสาระ
  และสายสัมพันธ์ได้อย่างลงตัวที่สุด
  โดยคำนึงถึงการดัดแปลงและผสมผสานให้เข้ากับวิถีชีวิตของครอบครัวคนไทยวางตลาดทุกวันที่ 25
  ราคาหน้าปก 75 บาท

นิตยสาร shape

  “ Smart, ActiveLife Style” เป็นนิตยสารรายเดือน สำหรับผู้หญิง Active Lifestyle
  เพื่อส่งเสริมรูปแบบชีวิตที่สดชื่น กระตือรือร้น กระฉับกระเฉง ครอบคลุมในทุก ๆ ด้าน
  เหมาะกับผู้หญิงยุคใหม่ อันเป็นแรงบันดาลใจให้ผู้หญิงยุคใหม่ลุกขึ้นมาออกกำลังกาย
  และทำกิจกรรมมากขึ้นวางตลาดทุกวันที่ 25 ราคาหน้าปก 80 บาท

2.2 สิ่งพิมพ์ในรูปหนังสือเล่ม

ด้วยการเอาใจใส่ และให้ความสำคัญกับกลุ่มผู้อ่าน
บริษัทได้จัดตั้งกองบรรณาธิการเพื่อผลิตหนังสือคุณภาพที่มีสาระประโยชน์และความบันเทิงในรูปแบบต่าง
ๆ ผ่าน 13 สำนักพิมพ์ ด้วยนโยบายที่ว่า “มุ่งสร้างสรรค์ความสุขคู่ความรู้
ที่ครอบคลุมทุกความต้องการของชาวไทยทั่วประเทศอย่างยั่งยืน”

2.2.1 แพรวสำนักพิมพ์ ผลิตสิ่งพิมพ์ประเภทหนังสือเล่ม ทั้งปกอ่อนปกแข็ง ด้านวรรณกรรม กวีนิพนธ์
สารคดี และหนังสือภาพ ตอบสนองต่อผู้รักการอ่าน เพื่อเสริมสร้างความรู้ แนวคิด
ทัศนคติให้กับตนเอง และเพื่อความบันเทิงและสาระ

2.2.2 สำนักพิมพ์แพรวเพื่อนเด็ก
ผลิตหนังสือคุณภาพสำหรับเด็กเพื่อตอบสนองต่อการเรียนรู้และจินตนาการสร้างสรรค์รวมถึงจัดกิจกรรมเพื่อรณรงค์สร้างนิสัยรักการอ่าน
ซึ่งถือว่าเป็นพื้นฐานสำคัญของ การศึกษาสำหรับเด็กในอนาคต

2.2.3 สำนักพิมพ์แพรวเยาวชน ผลิตหนังสือเพื่อเยาวชน ทั้งหนังสือให้ความรู้และวรรณกรรม
โดยคัดสรรหนังสือที่ได้รับการยอมรับจากทั่วโลกมาถ่ายทอดเป็นภาษาไทยให้เยาวชนได้รู้จักและซาบซึ้งกับวรรณกรรมที่เด็กๆ
ทั่วโลกประทับใจ รวมทั้งส่งเสริมการสร้างสรรค์วรรณกรรมเยาวชนของนักเขียนไทยด้วย

2.2.4 สำนักพิมพ์บ้านและสวน ผลิตหนังสือเกี่ยวกับการตกแต่งบ้านการจัดสวนและการเพาะปลูก
เลี้ยงดูไม้ดอกและไม้ประดับพันธุ์ต่างๆ ซึ่งรวบรวมเรียบเรียงโดยผู้ เชี่ยวชาญในด้านต่าง ๆ
ด้วยรูปเล่มพิมพ์สี่สีสวยสดงดงาม ตลอดจนผลิตหนังสือคู่มือการใช้ชีวิตในบ้าน

  2.2.5 สำนักพิมพ์อมรินทร์ ผลิตหนังสือที่ให้ความรู้ในเชิงวิชาการด้านต่าง ๆ
  ไม่ว่าจะในด้านวัฒนธรรมสังคมและการเมือง ประวัติศาสตร์ เศรษฐกิจ หรือเทคโนโลยี
  รวมทั้งหนังสือธรรมะ ทั้งนี้ก็เพื่อเป็นแหล่งความรู้ที่น่าเชื่อถือได้อีกแหล่งหนึ่งสำหรับผู้อ่าน

2.2.6 สำนักพิมพ์สุดสัปดาห์
ผลิตหนังสือเพื่อสาระและความบันเทิงสำหรับคนรุ่นใหม่ผลิตหนังสือคุณภาพได้รับความนิยมจากผู้อ่านเป็นจำนวนมาก

2.2.7 สำนักพิมพ์แพรวเอ็นเตอร์เทน
เป็นสำนักพิมพ์ที่รวบรวมข้อเขียนบทวิจารณ์ที่เป็นประโยชน์และน่าสนใจในแวดวงภาพยนตร์ ละคร
และดนตรี สำหรับผู้อ่านที่สนใจ

2.2.8 สำนักพิมพ์คลินิกบ้านและสวน เป็นสำนักพิมพ์ที่ผลิตหนังสือที่ให้ความรู้เกี่ยวกับการ
ดูแลสุขภาพกายและใจ

2.2.9 สำนักพิมพ์ครัวบ้านและสวน
เป็นสำนักพิมพ์ที่ผลิตหนังสือที่ให้สาระความรู้เกี่ยวกับหลักโภชนาการ การปรุงอาหาร
และเคล็ดลับต่าง ๆ เกี่ยวกับการปรุงอาหารทั้งอาหารไทยและอาหารนานาชาติ

2.2.10 สำนักพิมพ์อรุณ เป็นสำนักพิมพ์ที่ผลิตหนังสือนวนิยายคุณภาพ ที่เลือกสรรแล้ว
จากปลายปากกานักเขียนชื่อดัง เพื่อตอบสนองความต้องการสำหรับนักอ่านหนังสือแนวนวนิยาย
โดยเฉพาะ

2.2.11 สำนักพิมพ์ NG เป็นสำนักพิมพ์น้องใหม่ล่าสุดผลิตหนังสือสารคดีระดับโลก
เพื่อตอบสนองความต้องการของกลุ่มคนรุ่นใหม่ที่ต้องการเรียนรู้โลกในหลากแง่มุม
ในปีแรกเน้นเรื่องการผจญภัยในโลกกว้าง หลังจากนั้นสำนักพิมพ์จะคัดสรรเรื่องอื่น ๆ
ที่อยู่ในความสนใจแปลออกมาเป็นภาษาไทย
เพื่อให้กลุ่มผู้อ่านคนไทยได้เข้าถึงความรู้ที่น่าตื่นเต้นและมีสาระในเวลาเดียวกัน

2.2.12 สำนักพิมพ์นิตยสารแพรว จัดทำหนังสือซึ่งให้ทั้งสาระและความบันเทิง
ตลอดจนเรื่องราวความงาม แฟชั่นทันยุคสมัย
จากเนื้อหาและบทความในหน้านิตยสารแพรวที่ได้รับความนิยมจากผู้อ่าน หรือเรื่องราวชีวิต
ข้อคิดจากบุคคลที่มีชื่อเสียงในแวดวงต่าง ๆ ของสังคม

13. สำนักพิมพ์อมรินทร์คอมมิกส์ มุ่งผลิตผลงานในรูปแบบหนังสือการ์ตูนเชิงสร้างสรรค์
    หรือภาพลายเส้นอันสวยสดงดงาม นำเสนอควบคู่ไปกับสาระ ความรู้
    หรือเกร็ดเรื่องราวที่น่าสนใจต่าง ๆ อ่านได้ทุกเพศทุกวัย
    และเหมาะอย่างยิ่งสำหรับการอ่านเพื่อเรียนรู้ของเยาวชนไทย

2.3 New Media

คอนเทนท์ที่ถ่ายทอดออกมาในรูปแบบของสื่อเว็บไซด์ เพื่อให้ผู้อ่านสามารถค้นหาข้อมูลเกี่ยวกับบริษัท
กิจกรรม รวมทั้งสินค้าและบริการในเครือ อาทิ นิตยสาร หนังสือเล่ม บริการจัดอบรม
บริการนำเที่ยว และบริการภาพถ่าย รวมถึงธุรกิจที่เกี่ยวข้อง ซึ่งสามารถเปิดดูได้ที่

บริษัท อมรินทร์พริ้นติ้ง แอนด์ พับลิชชิ่ง จำกัด (มหาชน) www.amarin.co.th

นิตยสารในเครืออมรินทร์

นิตยสารบ้านและสวน www.bannlaesuan.com

นิตยสารแพรว www.praew.com

นิตยสารสุดสัปดาห์ www.sudsapda.com

นิตยสารชีวิต www.cheewajit.com

นิตยสาร Health & Cuisine www.healthandcuisine.com

นิตยสาร National Geographic ฉบับภาษาไทย www.nationalgeographicthai.com

นิตยสาร Room www.roommag.com

นิตยสาร We www.wemag.com

นิตยสาร Real Parenting www.realparenting.com

นิตยสาร Shape www.shape-thai.com

สำนักพิมพ์ในเครืออมรินทร์ http://www.amarinpocketbook.com/

อมรินทร์เทรนนิ่ง (กิจกรรมอบรม) www.amarintraining.com

อมรินทร์ทัวร์ (บริการนำเที่ยว) www.amarintour.com

ศูนย์รวมภาพอมรินทร์ www.amarinphotobank.com

2.3. ลักษณะลูกค้า

จากลักษณะการประกอบธุรกิจของสายงานสำนักพิมพ์ ในการผลิตนิตยสารและหนังสือเล่มประเภท

ต่าง ๆ ลักษณะของลูกค้าจึงแยกตามประเภทของผลิตภัณฑ์ต่าง สรุปได้ดังนี้

2.3.1 สายงานการผลิตนิตยสาร แบ่งกลุ่มลูกค้าออกเป็น 2 กลุ่มดังนี้

  2.3.1.1 กลุ่มลูกค้าโฆษณา แบ่งเป็นกลุ่มลูกค้าที่เป็นตัวแทนโฆษณาและกลุ่มลูกค้าบริษัทห้าง
  ร้านที่ไม่ได้ใช้บริการผ่านบริษัทเอเย่นซี่โฆษณาโดยแบ่งลักษณะของลูกค้าอย่างชัดเจนตามประเภทของนิตยสารเช่นนิตยสารบ้านและสวน
  ลักษณะลูกค้า ได้แก่ กลุ่มผลิตภัณฑ์วัสดุก่อสร้างและตกแต่งบ้าน นิตยสารแพรว ลักษณะลูกค้าได้แก่
  แฟชั่นเครื่องแต่งกายเครื่องประดับ เครื่องสำอางค์

  2.3.1.2 กลุ่มลูกค้าผู้อ่านนิตยสาร แบ่งกลุ่มแตกต่างออกไปตามประเภทของนิตยสาร เช่น
  นิตยสารแพรว กลุ่มลูกค้าผู้อ่านได้แก่ผู้หญิงยุคใหม่วัยทำงาน ทันสมัย ทันโลก และ
  นิตยสารสุดสัปดาห์ กลุ่มลูกค้า ได้แก่ คนรุ่นใหม่ วัยรุ่น วัยสดใส ก้าวตามแฟชั่น

  2.3.2 สายงานการผลิตหนังสือเล่ม ลักษณะของลูกค้าแบ่งตามประเภทของหนังสือจากการที่บริษัท

ผลิตหนังสือคุณภาพหลากหลายประเภท ทำให้สามารถตอบสนองความต้องการของลูกค้าได้

ตั้งแต่ระดับวัยเด็ก จนถึงวัยผู้ใหญ่ ลักษณะของลูกค้าจึงครอบคลุมกลุ่มนักอ่านทุกกลุ่ม

2.4 ลักษณะรายได้สายงานสำนักพิมพ์ ประกอบไปด้วยรายได้แยกตามประเภทของสินค้า ดังนี้

2.4.1 รายได้จากการขายพื้นที่โฆษณาในนิตยสารทุกฉบับ

2.4.2 รายได้จากการขายสิ่งพิมพ์ในรูปแบบนิตยสาร และหนังสือเล่ม

การตลาดและภาวะการแข่งขัน

บริษัทฯ ดำเนินธุรกิจโรงพิมพ์และผลิตสิ่งพิมพ์ของตนเองมาร่วม 30 ปี
มีผลการดำเนินงานที่เติบโตมาโดยตลอดท่ามกลางการแข่งขันทางธุรกิจที่ทวีความรุนแรงขึ้น
อีกทั้งยังมีผลกระทบจากปัจจัยภายนอกต่าง ๆ ไม่ว่าจะเป็น ภาวะด้านเศรษฐกิจ
ความผันผวนของอัตราแลกเปลี่ยนเงินตราต่างประเทศ อัตราดอกเบี้ย สถานการณ์บ้านเมือง
และสถานการณ์โลกที่แปรปรวนไม่อยู่ในภาวะปกติ
แต่บริษัทยังคงมุ่งมั่นพัฒนากระบวนการผลิตทั้งระบบให้มีประสิทธิภาพและประสิทธิผล
เป้าหมายของบริษัทจึงจำเป็นต้องมุ่งเน้นการคัดสรรและผลิตสิ่งพิมพ์คุณภาพตอบสนองความต้องการของลูกค้าได้ทุกกลุ่ม
เพื่อคงความสามารถในการแข่งขัน ตลอดจนการพัฒนาการสร้าง

มูลค่าเพิ่มในเชิงการออกแบบและรูปแบบของผลิตภัณฑ์ให้เป็นจุดแข็ง
เพื่อรักษาและเพิ่มส่วนแบ่งทางการตลาด
สรุปได้ว่าภาวะการตลาดและการแข่งขันของบริษัทมุ่งเน้นการขยายการตลาดเพิ่ม
ด้วยการพัฒนาคุณภาพการผลิต เนื้อหา
และการบริหารต้นทุนการผลิตด้วยเทคโนโลยีและการจัดการสมัยใหม่
โดยมุ่งเน้นประเด็นสำคัญตามสายธุรกิจดังนี้

ภาวะอุตสาหกรรมการพิมพ์

สถานภาพและแนวโน้มของอุตสาหกรรมการพิมพ์โลก

ความนิยมในการใช้ระบบคอมพิวเตอร์ ระบบดิจิตอล
สร้างสรรค์งานพิมพ์ได้ขยายตัวไปอย่างกว้างขวางทั่วโลก การบริโภคสื่อข้อมูลผ่านระบบอินเตอร์เน็ต
ล้วนมีบทบาทที่จะกินส่วนแบ่งทางการตลาดไปจากงานพิมพ์บ้าง ผู้ประกอบกิจการสื่อสิ่งพิมพ์ขนาดใหญ่
จำต้องปรับตัวที่จะพัฒนาการขยายตลาดไปสู่สื่อชนิดอื่นด้วย เช่น ระบบอินเตอร์เน็ต CD-ROM
รายการโทรทัศน์ ด้วยการพัฒนาตนเองไปเป็น Content Business (ธุรกิจขายเนื้อหาสาระ)
มากกว่าการนำเสนอแต่เพียงแค่สื่อสิ่งพิมพ์เหมือนในอดีต

อย่างไรก็ตาม ตลาดงานพิมพ์คุณภาพสูง (High-Definition Printing Market)
ยังคงมีความต้องการสูงอยู่เสมอ มิอาจแปรรูปไปสู่การบริโภคทางสื่ออื่น ๆ ได้ ยังคงต้องใช้สิ่งพิมพ์
กระดาษเป็นผลิตภัณฑ์หลักในการสร้างสิ่งพิมพ์ดังกล่าว เช่น Reference book, Text Book,
Catalogue, Brochure, Annual Report, นิตยสารคุณภาพ, หนังสือเล่มที่เน้นคุณภาพ, ปฏิทิน
ฯลฯ ที่เน้นคุณภาพสูง ตลาดประเภทนี้ยังมีแนวโน้มการขยายตัวในอัตราที่สูงทั่วโลก
จึงยังมีแนวโน้มที่ดีมาก สำหรับผู้ผลิตสิ่งพิมพ์คุณภาพสูงเหล่านี้

แนวโน้มในอนาคตและการเจริญเติบโตของอุตสาหกรรมการพิมพ์ในประเทศไทย

สภาอุตสาหกรรมการพิมพ์แห่งประเทศไทย ได้รับการสนับสนุนด้านธุรกิจสิ่งพิมพ์จากรัฐบาล
การรวมตัวของกลุ่มผู้ประกอบกิจการ เพื่อจัดตั้งนิคมอุตสาหกรรมการพิมพ์ขึ้น
ได้รับการสนับสนุนจากรัฐบาล
โดยให้สิทธิพิเศษในเรื่องการส่งเสริมการลงทุนและยกเว้นภาษีเงินได้จากรัฐบาล
การส่งเสริมเช่นนี้จะส่งผลดีกับอนาคต
และการเจริญเติบโตของอุตสาหกรรมการพิมพ์ในประเทศอย่างยิ่ง สิ่งสำคัญที่สุด คือ
ความสามารถในการรักษาคุณภาพ ความสามารถในการใช้เทคโนโลยี
การมีบุคลากรที่มีคุณภาพทั้งด้านการบริหารจัดการ การตลาด ช่างฝีมือ
ย่อมเป็นปัจจัยสำคัญต่อการเจริญเติบโต
ซึ่งผู้ประกอบการของอุตสาหกรรมการพิมพ์หลายรายในประเทศไทย
ก็มีศักยภาพที่จะพัฒนาก้าวหน้าต่อไปอีก

สายธุรกิจโรงพิมพ์

ในปี 2549 เป็นปีที่สายธุรกิจโรงพิมพ์ดำเนินกิจการมาครบ 30 ปี
เติบโตขึ้นมาเป็นโรงพิมพ์ขนาดใหญ่ที่ทันสมัยที่สุด สามารถตอบสนองความต้องการของลูกค้าทุกกลุ่ม
ทุกประเภทได้ครบวงจร ตั้งแต่การออกแบบสร้างสรรค์ชิ้นงานพิมพ์ เข้าสู่กระบวนการแยกสี
ทำแม่พิมพ์ พิมพ์ และทำเล่ม กำลังการผลิตครึ่งหนึ่งถูกจัดไว้ให้บริการแก่ลูกค้าทั่วไป
ทั้งในประเทศและต่างประเทศ ส่วนอีกครึ่งหนึ่งสำรองไว้ผลิตหนังสือและนิตยสาร
ของสายธุรกิจสำนักพิมพ์ของบริษัท

ความเป็นผู้ชำนาญการและเป็นมืออาชีพของเรา สามารถที่จะสร้างสรรค์งานพิมพ์ที่สวยงามมีคุณค่า
โดยการผสมผสานศิลปะที่มีความงดงามกับศาสตร์แห่งเทคโนโลยีทันสมัยของการพิมพ์เข้าด้วยกันเพื่อถ่ายทอดจินตนาการ

ความคิดสร้างสรรค์ และความต้องการของลูกค้า ออกมาเป็นงานพิมพ์คุณภาพสูงอันวิจิตร
ด้วยระบบบริหารจัดการที่ทันสมัย และด้วยเทคโนโลยีการผลิตที่ล้ำหน้า
ความละเอียดถี่ถ้วนใส่ใจทุกรายละเอียดของทีมบุคลากรที่มีประสบการณ์สูง
ทำให้สายธุรกิจโรงพิมพ์ได้รับการยอมรับนับถือ
ในวงการพิมพ์และจากลูกค้าอย่างกว้างขวางในด้านการผลิตบริษัทฯ
มีแผนการที่จะนำเครื่องจักรและอุปกรณ์ ที่มีความทันสมัยในด้านเทคโนโลยีการผลิตใหม่ ๆ
เข้ามาเพิ่มเติมและทดแทนตามระยะเวลาที่เหมาะสมและต่อเนื่องตลอดเวลา
เพื่อเพิ่มขีดความสามารถในการรองรับปริมาณงานผลิตของสายธุรกิจสำนักพิมพ์
และสายธุรกิจโรงพิมพ์ที่เพิ่มมากขึ้นทุกวัน ในปี 2548 บริษัทฯ
ได้ติดตั้งเครื่องพิมพ์สี่สีพร้อมอุปกรณ์พิเศษ แบบ Full Option เพิ่มอีก 3 เครื่อง
ทำให้สามารถทำการผลิตงานพิมพ์ควบคู่ไปกับเครื่องพิมพ์ชุดเดิม ได้อย่างมีประสิทธิภาพ
อีกทั้งได้ติดตั้งระบบคอมพิวเตอร์ขนาดใหญ่ พร้อมเครือข่ายความเร็วสูงพิเศษ
เพื่อเพิ่มขีดความสามารถในการออกแบบ จัดวางหน้าให้มีความสะดวก รวดเร็ว
สามารถรองรับความต้องการได้มากขึ้น

บริษัทฯ กำลังดำเนินการติดตั้ง ระบบซอฟแวร์ ERP( Enterprise Resource Planning)
ซึ่งเป็นระบบข้อมูลบริหาร ที่ใช้ในการวางแผนที่ซับซ้อนได้อย่างมีประสิทธิภาพ
สำหรับการบริหารควบคุมเชื่อมโยงระบบการทำงานของทุกส่วน ตลอดทั้งองค์กรเข้าด้วยกัน
อันจะนำมาซึ่งการปรับปรุงประสิทธิภาพการทำงานตลอดสายการผลิต (Process Improvement)
เป็นการเพิ่มศักยภาพในการใช้ทรัพยากรและเครื่องจักรอย่างคุ้มค่า (Maximized Resources
Utilization) เพื่อให้การบริหารงานนำไปสู่การผลิตสิ่งพิมพ์ที่มีคุณภาพสูง ในราคาต้นทุนที่ต่ำที่สุด
(Minimized Cost) และเกิด Value Chain เกิดปฏิสัมพันธ์ที่ดี
ระหว่างห่วงโซ่ธุรกิจและหน่วยงานต่าง ๆ ทั้งในองค์กรและบริษัทในเครือ ซึ่งรวมถึงลูกค้า และ
Suppliers ทำให้แต่ละส่วนงานสามารถทำงานร่วมกันได้อย่างมีประสิทธิภาพ
ด้วยข้อมูลเดียวกันที่เป็นปัจจุบัน (Real Time)

ในด้านกลยุทธ์การแข่งขัน และนโยบายที่บริษัทใช้ คือ
การเป็นผู้นำในด้านการลดค่าใช้จ่ายต้นทุนในการผลิตให้ต่ำที่สุด (Cost Leadership)
การบริหารทรัพยากรเครื่องจักรอุปกรณ์บุคลากรที่มีอยู่ให้เกิดประโยชน์สูงสุด
ตลอดจนการเพิ่มรายได้ด้วยการปรับกลยุทธ์ การขยายเชิงรุก เพื่อรองรับการแข่งขันที่รุนแรง
นอกจากการมุ่งรักษาฐานลูกค้าเดิมแล้ว ยังทำการขยายตลาดใหม่ที่มีศักยภาพ
เน้นการเลือกเจาะกลุ่มลูกค้าเป้าหมายให้ชัดเจนขึ้น (Focus Strategy) โดยเฉพาะกลุ่ม
ไฮเอนท์ (High End) กลุ่มลูกค้า VIP กลุ่มลูกค้าองค์กรชั้นนำ (Corporate Client)
การเพิ่มสินค้าใหม่ ๆ ที่ไม่เคยมีในตลาด เน้นการออกแบบและสร้างสรรค์ (Creative Design
Product) ที่สร้างมูลค่าเพิ่ม ( Value Added) ให้กับตัวสินค้า
และสร้างความแตกต่างที่กลายเป็นความโดดเด่นไปจากคู่แข่ง (Differentiation)
ทำให้เราอยู่ในความสนใจ และอยู่ในความต้องการของลูกค้าอยู่เสมอ

บริษัทฯ ได้ปรับกลยุทธ์เชิงรุก
และปรับปรุงการบริหารงานโดยนำหลักธรรมและธรรมาภิบาลมาใช้มากขึ้น เสริมความพร้อมด้านต่าง
ๆ ที่สำคัญได้แก่ การปรับโครงสร้างองค์กร ลดความซ้ำซ้อนของงานและสายบังคับบัญชา
เพิ่มความคล่องตัว และความชัดเจนในการทำงานยิ่งขึ้น ปรับโครงสร้างในส่วนเทคโนโลยีการพิมพ์
และคุณภาพแผนกบริการ เทคนิค งานศิลปกรรม การออกแบบให้มีประสิทธิภาพมากขึ้น
ในการตอบสนองลูกค้าและการให้บริการที่เป็นเลิศ บริษัทฯ มีความภาคภูมิใจในการพัฒนาบุคลากร
การสร้างช่างฝีมือ สร้างหัวหน้างาน สร้างผู้บริหารรุ่นใหม่ที่เติบโตอยู่ในสายงานต่าง ๆ
เป็นผลสำเร็จด้วยดี บริษัทฯสนับสนุนการฝึกอบรมอย่างมีประสิทธิภาพ ทั้งภายในองค์กร
และส่งไปฝึกอบรมและดูงานยังต่างประเทศ ทำให้บริษัทฯ
มีบุคลากรเหล่านี้เป็นกำลังสำคัญในการขับเคลื่อนองค์กร
ทำให้สายธุรกิจโรงพิมพ์เติบโตได้อย่างมั่นคง

สายธุรกิจสำนักพิมพ์

ภาวะอุตสาหกรรมธุรกิจสำนักพิมพ์

ด้วยคณะกรรมการพัฒนาการเศรษฐกิจและสังคมแห่งชาติ (สศช)
ได้กำหนดให้การพัฒนาทุนทางสังคมเป็นวาระแห่งชาติในแผนพัฒนาฯ ฉบับที่ 10
โดยมุ่งเน้นการพัฒนาทุนมนุษย์ ทุนทางสถาบัน และทุนทางวัฒนธรรมและภูมิปัญญา
โดยเน้นการสร้างให้เกิดการเรียนรู้ผ่านสื่อต่าง ๆ ประกอบกับปี 2549
รัฐบาลประกาศลดภาษีนำเข้ากระดาษและสิ่งพิมพ์ลดลงเหลือร้อยละ 0 จากเดิมร้อยละ 5 และ 10
ทั้งปัจจัยการผลิตที่เกี่ยวข้องกับอุตสาหกรรมสิ่งพิมพ์ 92 ประเภทย่อย
และอากรขาเข้าหนังสือและสิ่งพิมพ์ที่เกี่ยวข้องกับการเรียน 13 ชนิด
ประกอบกับพระบาทสมเด็จพระเจ้าอยู่หัวทรงครองสิริราชย์สมบัติ 60 ปี
ส่งผลให้ภาพรวมของอุตสาหกรรมสิ่งพิมพ์ปี 2549 มีอัตราการเจริญเติบโตอย่างน้อยร้อยละ 10-12
จากปีที่ผ่านมา แม้ว่าปี 2549 ประเทศไทยจะประสบปัญหาต่าง ๆ มากมาย อาทิ
ปัญหาความขัดแย้งทางการเมือง ปัญหาราคาน้ำมัน ปัญหาอุทกภัย และปัญหาใน 3
จังหวัดชายแดนภาคใต้ ส่งผลให้ภาวะเศรษฐกิจของประเทศมีการชะลอตัวลงก็ตาม

ปี 2550 อุตสาหกรรมสิ่งพิมพ์มีแนวโน้มเติบโตอย่างต่อเนื่องประมาณร้อยละ 10-12 เท่ากับปี 2549
ซึ่งมีปัจจัยทางบวกมาจากพระบาทสมเด็จพระเจ้าอยู่หัวทรงมีพระชนม์มายุ 80 พรรษา
ซึ่งรัฐบาลประกาศเป็นวาระแห่งชาติ ส่งผลให้สิ่งพิมพ์ต่าง ๆ เกี่ยวกับพระราชกรณียกิจ
พระราชประวัติในแง่มุมต่าง ๆ จะออกมาไม่น้อยกว่าปีที่แล้ว
นอกจากนี้ยังมีการเลือกตั้งใหม่ตามที่รัฐบาลปัจจุบันได้ประกาศไว้
ซึ่งมีแนวโน้มเกิดพรรคการเมืองใหม่ขึ้นจำนวนมาก และจะต้องมีการแนะนำตนเองและนโยบายพรรค
ส่งผลให้ธุรกิจสื่อต่าง ๆ มีแนวโน้มเติบโตมากขึ้น
ขณะที่ปัจจัยทางลบที่ส่งผลให้ธุรกิจชะลอตัวลงเกิดจากเหตุการณ์วางระเบิดในวันที่ 31 ธันวาคม
2549 ประกอบกับการประกาศนโยบายต่าง ๆ บางประการของรัฐบาล
ส่งผลให้นักลงทุนต่างชาติขาดความเชื่อมั่นด้านเสถียรภาพและความมั่นคงของประเทศ
ส่งผลให้ภาพรวมของเศรษฐกิจของประเทศมีแนวโน้มชะลอตัวลงจากปีที่แล้ว

ตลาดโฆษณา

ปี 2549 ตลาดโฆษณานิตยสารมีมูลค่าประมาณ 6,140 ล้านบาท ตลาดหดตัวลงจากปี 2548 ร้อยละ
0.13 ซึ่งต่ำกว่าอัตราการเติบโตของทั้งอุตสาหกรรมที่เพิ่มขึ้นเพียงร้อยละ 4.95
สาเหตุที่อุตสาหกรรมโฆษณามีอัตราเติบโตลดลง เป็นผลมาจากปัจจัยลบของประเทศ
ทั้งปัญหาความขัดแย้งทางการเมือง ไข้หวัดนก อุทกภัย ปัญหาความไม่สงบในประเทศของ 3
จังหวัดชายแดนภาคใต้ อีกทั้งเหตุการณ์รัฐประหารในวันที่ 19 กันยายน 2549
ส่งผลให้คนชะลอการใช้จ่ายและออมมากขึ้น ซึ่งกระทบต่ออัตราการเติบโตของภาคอุตสาหกรรมต่าง
ๆ เป็นเหตุให้ภาวะเศรษฐกิจของประเทศมีการชะลอตัวลงอย่างมาก
แม้ว่าอัตราดอกเบี้ยจะมีการปรับตัวสูงขึ้นก็ตาม

ปัจจัยเศรษฐกิจเป็นเครื่องชี้ทิศทางการเติบโตของธุรกิจสื่อโดยเฉพาะอุตสาหกรรมโฆษณา
ด้วยแนวโน้มการชะลอตัวทางเศรษฐกิจนี้ส่งผลให้ผู้ผลิตสินค้าและบริการมีความระมัดระวังการใช้จ่ายเงิน
แต่ยังคงให้ความสำคัญกับการโฆษณาอย่างต่อเนื่อง
โดยมีแนวโน้มกำหนดงบประมาณในการโฆษณาไม่แตกต่างจากปี 2549
เพื่อรักษาแและช่วงชิงโอกาสในการครองใจผู้บริโภคให้ได้มากที่สุดในยุคที่ผู้บริโภคขาดความเชื่อมั่นในประเทศ
นอกจากนี้ผู้ผลิตสินค้าและบริการมีแนวโน้มปรับเปลี่ยนแนวทางการทำตลาดจากเดิม
เพื่อสร้างความแตกต่างจากคู่แข่ง แต่ด้วยเหตุที่ปัจจัยลบมีมากกว่าปัจจัยบวก
จึงคาดว่าอุตสาหกรรมโฆษณาโดยรวมปี 2550 จะเติบโตประมาณร้อยละ 3-5
หรือมีแนวโน้มเติบโตไม่แตกต่างจากปี 2549

ตลาดนิตยสาร

ตลาดนิตยสารนับได้ว่าได้รับผลกระทบไม่แตกต่างไปจากธุรกิจอื่น โดยปี 2549
มีนิตยสารใหม่เกิดขึ้นในตลาดเพียง 30-40 ฉบับเท่านั้น ซึ่งต่ำกว่าปี 2548
ที่มีนิตยสารใหม่ออกสู่ตลาดไม่ต่ำกว่า 100 ฉบับ
โดยเป็นนิตยสารที่ซื้อลิขสิทธิ์จากต่างประเทศและนิตยสารที่ผลิตในประเทศในสัดส่วนไม่แตกต่างกัน
นอกจากนี้นิตยสารเดิมที่อยู่ในตลาดหลายฉบับต้องปิดตัวลงอันเป็นผลมาจากภาวะเศรษฐกิจตกต่ำ
โดยนิตยสารที่อยู่รอดในตลาดโดยมากเป็นนิตยสารที่มีจุดแข็งที่ชัดเจนหรือเป็นนิตยสารของบริษัทสิ่งพิมพ์ขนาดใหญ่
ซึ่งมีการปรับกลยุทธ์และเนื้อหาอย่างต่อเนื่องเพื่อรักษาส่วนแบ่งทางการตลาด
และมุ่งตอบสนองความต้องการของผู้อ่าน พร้อมทั้งตอกย้ำจุดแข็งที่แตกต่างจากคู่แข่งเป็นหลัก
นับได้ว่าตลาดนิตยสารยังเป็นตลาดที่มีการแข่งขันกันอย่างรุนแรง

ตลาดนิตยสาร ปี 2550 มีแนวโน้มเติบโตไม่แตกต่างจากปีที่ผ่านมา
เป็นผลจากภาวะการชะลอตัวของเศรษฐกิจในประเทศ
ด้วยเหตุนี้ตลาดนิตยสารจึงมีการแข่งขันมากขึ้น เพื่อรักษาส่วนแบ่งทางการตลาดเดิม
ขณะเดียวกันบริษัทสิ่งพิมพ์ขนาดใหญ่ สำนักพิมพ์ขนาดย่อม และบริษัทที่ทำธุรกิจอื่น
ๆมีนโยบายเพิ่มกำไรให้ผลประกอบการด้วยการลงทุนเปิดสายการผลิตนิตยสารใหม่
พร้อมทั้งใช้กลยุทธ์ทางการตลาดทุกรูปแบบเพื่อผลักดันยอดขายและสร้างการยอมรับจากผู้อ่าน
และด้วยปริมาณนิตยสารที่เพิ่มมากขึ้น
ผู้อ่านจึงมีทางเลือกและโอกาสเพิ่มมากขึ้นในการคัดสรรนิตยสารคุณภาพและตอบสนองความต้องการด้วยตนเอง
การปรับตัวทางด้านกระบวนการผลิตให้ทันสมัยและการผลักดันนิตยสาร ณ
จุดขายจึงเป็นหัวใจสำคัญในการผลักดันให้นิตยสารประสบความสำเร็จ

ตลาดหนังสือเล่ม

ตลาดหนังสือเล่มปี 2549 ยังคงเป็นตลาดที่มีความตื่นตัว
อันเป็นผลมาจากปัญหาทางการเมืองและเศรษฐกิจในประเทศ
แต่ด้วยนโยบายของรัฐที่มุ่งส่งเสริมทุนมนุษย์ ส่งผลให้ตลาดมีการผลิตหนังสือใหม่ ๆ
ออกมาจำนวนมาก โดยมีมูลค่าตลาดประมาณ 16,800 ล้านบาท
และจากการสำรวจหนังสือเล่มที่จำหน่ายในร้านนายอินทร์
พบว่าหนังสือเล่มที่ผลิตออกมาใหม่ไม่รวมตำราเรียน และหนังสือวิชาการมีมากถึง 10,140 ปก
หรือเฉลี่ยประมาณวันละ 28 ปก เติบโตสูงขึ้นจากปี 2548 ร้อยละ 4.08
แม้ว่าตลาดจะมีอัตราการเติบโตขึ้น แต่พบว่าหนังสือเล่มส่วนใหญ่ที่ผลิตออกจำหน่ายในตลาดปี 2549
ล้วนเกิดจากการผลิตมาจากสำนักพิมพ์ขนาดใหญ่ ขณะที่สำนักพิมพ์ขนาดย่อมที่เกิดขึ้นจำนวนมากในปี
2548 มีแนวโน้มชะลอการผลิตหนังสือเล่มลง หรือบางรายยกเลิกการผลิตไป

ในปี 2550 ธุรกิจหนังสือเล่มคาดว่าตลาดโดยรวมมีแนวโน้มขยายตัวเพิ่มขึ้นประมาณร้อยละ 10-12
หรือมีมูลค่าตลาดประมาณ 18,500 ล้านบาท
อันเป็นผลจากการที่พระบาทสมเด็จพระเจ้าอยู่หัวทรงมีพระชนม์มายุ 80 พรรษา
อีกทั้งได้รับแรงสนับสนุนทางบวกจากรัฐบาลที่อนุมัติปรับลดภาษีนำเข้าของอุตสาหกรรมสิ่งพิมพ์เหลือร้อยละ
0 ในปี 2549 เพื่อส่งเสริมให้คนไทยอ่านหนังสือเพิ่มมากขึ้น
ประกอบกับภาวะเศรษฐกิจที่ทำให้คนไทยประหยัดมากขึ้น มีแนวโน้มการอยู่บ้านและอ่านหนังสือมากขึ้น
ด้วยเหตุนี้ปี 2550 จึงเป็นปีที่ตลาดหนังสือยังมีความตื่นตัวและมีการแข่งขันกันอย่างรุนแรง
โดยสำนักพิมพ์ต่าง ๆ ของบริษัทมีแนวโน้มผลิตหนังสือออกมาจำนวนมาก
เพื่อรองรับปริมาณความต้องการของกระแสการบริโภคหนังสือของคนไทยที่เพิ่มมากขึ้นต่อเนื่องทุกปี

แนวโน้มตลาดและกลยุทธ์ในปี 2550 ธุรกิจสำนักพิมพ์

ด้วยภาวะความไม่แน่นอนทางการเมืองและเศรษฐกิจของประเทศ ส่งผลให้ตลาดต่าง ๆ
มีแนวโน้มชะลอตัวลงและแข่งขันกันรุนแรงมากขึ้น บริษัทฯ
จึงได้ให้ความสำคัญกับการบริหารเชิงรุกเพื่อเพิ่มศักยภาพทางการแข่งขัน
ทั้งด้านข้อมูลเพื่อศึกษาความเคลื่อนไหวของอุตสาหกรรม และการตลาด
การวิจัยความต้องการของผู้อ่าน รวมถึงการจัดอบรมให้กับพนักงานอย่างต่อเนื่อง
เพื่อสร้างความแข็งแกร่งและสร้างธุรกิจให้เติบโตอย่างยั่งยืน

นิตยสาร

การทำตลาดเชิงรุก เป็นหัวใจสำคัญของความสำเร็จ โดยปี 2550
บริษัทวางแผนการตลาดโดยมุ่งเน้นจัดกิจกรรมกับผู้อ่าน
เพื่อสร้างหน้านิตยสารให้มีชีวิตชีวาที่ผู้อ่านสามารถมีส่วนร่วมได้อย่างใกล้ชิด
และตอกย้ำความเป็นผู้นำในตลาดนิตยสารที่สามารถรักษาฐานผู้อ่านได้ยั่งยืน
รวมทั้งผลักดันนิตยสารอื่น ๆ ให้เติบโตและก้าวขึ้นสู่อันดับหนึ่งในตลาด
นอกจากนี้บริษัทได้จัดหน่วยงานเพื่อวิเคราะห์และติดตามความเคลื่อนไหวของตลาดนิตยสารอย่างต่อเนื่อง
รวมทั้งจัดทำวิจัยกับผู้อ่านนิตยสารเพื่อนำมาปรับปรุงเนื้อหาและรูปแบบการนำเสนอให้ตอบสนองความต้องการของผู้อ่านมากยิ่งขึ้น

สำนักพิมพ์หนังสือเล่ม

ด้วยการใส่ใจ และให้ความสำคัญกับกลุ่มผู้อ่าน บริษัทจึงมุ่งสร้างสรรค์ความสุขคู่ความรู้
ที่ครอบคลุมทุกความต้องการอย่างยั่งยืน ภายใต้นโยบายสำนักพิมพ์ที่มุ่งจัดพิมพ์หนังสือเล่ม
หลากหลายแนวที่ให้คุณค่าสาระและความบันเทิงแก่ผู้อ่าน โดยขานรับนโยบายหลักของบริษัท
“เราทำงานเพื่อความสุขและความรุ่งโรจน์ของสังคม” ด้วยความชำนาญมานานกว่า 30 ปี
บริษัทได้สร้างความได้เปรียบทางการแข่งขัน
โดยผลิตหนังสือคุณภาพให้ครอบคลุมทุกความต้องการของนักอ่านทุกเพศทุกวัย
เพื่อสร้างนักอ่านให้กับสังคมไทยในอนาคต โดยในปี 2550 บริษัทฯ ได้วางแผนการตลาดเชิงรุก
เพื่อกระตุ้นกลุ่มเป้าหมายให้สนใจและรักการอ่านมากยิ่งขึ้น ด้วยการจัดกิจกรรมต่าง ๆ
อย่างต่อเนื่อง และในปี 2550 บริษัทฯ
ยังคงมีความมุ่งมั่นในการนำเสนอและคัดสรรหนังสือที่ดีผลิตออกมาจำหน่ายอย่างต่อเนื่อง
โดยเฉพาะหนังสือในกลุ่มเด็ก เยาวชน และหนังสือธรรมะ
เพื่อตอกย้ำจุดยืนในการสร้างนักอ่านรุ่นเยาว์
ควบคู่ไปกับการร่วมสร้างสรรค์สังคมไทยให้ดีงามและมีศีลธรรม
โดยมุ่งเน้นพัฒนาทุกสำนักพิมพ์ในเครือ

กิจกรรมการตลาดและงานแฟร์ต่าง ๆ

ด้วยก้าวย่างแห่งความสำเร็จของธุรกิจนิตยสาร อันนำมาซึ่งการต่อยอดสู่งานแฟร์
และสร้างนิตยสารให้มีชีวิต ด้วยทีมงานคุณภาพที่มีความชำนาญในการจัดงานแฟร์มาร่วม 7 ปี
จนงานแฟร์กลายเป็นจุดแข็งหนึ่งที่สามารถสร้างการเติบโตให้กับบริษัทได้อย่างต่อเนื่อง
ด้วยเหตุนี้บริษัทวางเป้าหมายในการงานแฟร์อื่น ๆ ที่เกี่ยวเนื่องกับนิตยสารเพิ่มขึ้น
ผ่านหน่วยงานคุณภาพเพื่อศึกษาและวิเคราะห์โอกาสทางการตลาด
รวมถึงพฤติกรรมและความต้องการกลุ่มเป้าหมาย เพื่อให้งานแฟร์ที่บริษัทฯ
จัดขึ้นนั้นประสบความสำเร็จสูงสุด โดยบริษัทมีเป้าหมายจัดงานแฟร์ประจำปี อย่างน้อย 3 งานคือ
บ้านและสวนแฟร์ Health Cuisine & Beauty Festival และ Amarin Book Fair
จากประสบการณ์และความชำนาญด้านงานแฟร์ที่ประสบความสำเร็จอย่างต่อเนื่อง
จนกลายเป็นจุดแข็งที่สามารถสร้างความแข็งแกร่งให้กับผลิตภัณฑ์และสามารถสร้างการเติบโตให้กับบริษัทได้
ด้วยเหตุนี้บริษัทจึงตอกย้ำความเป็นผู้นำด้านเนื้อหา (Content)
และสร้างความได้เปรียบทางการแข่งขัน โดยจัดงานแฟร์อื่นๆ ที่เกี่ยวเนื่องเพิ่มขึ้นผ่าน.

หน่วยงานที่มีความเชี่ยวชาญเฉพาะด้านเพื่อศึกษาความเป็นไปได้ เพื่อให้งานแฟร์ที่บริษัทฯ
คาดว่าจะจัดขึ้นนั้นประสบความสำเร็จสูงสุด

Commercial Publishing

CRM (Customer Relationship Management) กลายเป็นกลยุทธ์หลักที่ทุกอุตสาหกรรม
และทุกบริษัทนำมาใช้ในช่วงภาวะเศรษฐกิจชะลอตัว ทั้งนี้เพื่อความสัมพันธ์ที่ดีระหว่างองค์กรกับลูกค้า
พร้อมทั้งเป็นสื่อในการประชาสัมพันธ์และให้ความรู้เกี่ยวกับผลิตภัณฑ์ ความเคลื่อนไหว
และสร้างภาพลักษณ์ที่ดีให้กับองค์กร โดยมากนิยมจัดทำในรูปแบบสิ่งพิมพ์ต่าง ๆ อาทิ แผ่นพับ
นิตยสาร และหนังสือเล่ม ซึ่งธุรกิจรับจ้างผลิตนิตยสารและหนังสือเล่มได้รับความนิยมเพิ่มมากขึ้น

Commercial Publishing
เป็นหน่วยงานที่ตอบรับกระแสความต้องการของตลาดที่มีอัตราการเติบโตสูงมากยิ่งขึ้น
ภายใต้กลยุทธ์แบบ Tailor-Made ทำหน้าที่ผลิตคอนเทนท์ ออกแบบ จัดทำรูปเล่ม พิมพ์งาน
ตลอดจนบริการจัดส่งให้กับลูกค้าขององค์กรที่ว่าจ้าง
โดยรับจ้างผลิตสิ่งพิมพ์ทุกประเภทตามแบบที่ต้องการ
โดยอาศัยความชำนาญด้านการจัดทำนิตยสารและหนังสือเล่ม
พร้อมอาศัยเนื้อหาที่มีอยู่มาพัฒนาต่อยอดธุรกิจให้มีความก้าวหน้าและพัฒนามากยิ่งขึ้น
นอกจากนี้ยังเป็นการเพิ่มศักยภาพทางการผลิตให้กับเครื่องจักร ให้มีการใช้งานได้อย่างเต็มที่
ด้วยศักยภาพของบริษัทฯ ส่งผลให้ธุรกิจนี้ได้รับการตอบรับอย่างดี

การตลาด ประชาสัมพันธ์ และกิจกรรมส่งเสริมการตลาด

บริษัทฯ มีหน่วยงานการตลาดและประชาสัมพันธ์
ซึ่งทำหน้าที่ในการวางแผนและดำเนินกิจกรรมทางการตลาดเชิงรุก
รวมทั้งติดตามและศึกษาความเคลื่อนไหวของตลาดอย่างต่อเนื่อง โดยแบ่งออกได้เป็น 2 สายงานคือ

สายงานโรงพิมพ์

สายงานโรงพิมพ์ เน้นการทำการตลาดเชิงรุก
เพื่อก้าวสู่ความเป็นเลิศด้านการบริหารและสร้างความประทับใจสูงสุดกับลูกค้า
อันนำไปสู่ภาพลักษณ์ที่ดีให้กับองค์กร (Corporate Image) โดยมีฝ่ายบริการงานพิมพ์ (Account
Executive) ซึ่งทำหน้าที่ในการสร้างความสัมพันธ์ที่ดีระหว่างลูกค้ากับองค์กร โดยให้การต้อนรับ
เยี่ยมเยียน และให้คำปรึกษางานทางด้านการพิมพ์ รวมไปถึงการติดต่อหาลูกค้า
พร้อมทั้งให้บริการดูแลงานตั้งแต่เริ่มต้นจนงานสำเร็จลุล่วงออกมาเป็นรูปเล่ม
ซึ่งจากคุณภาพงานพิมพ์และงานบริการที่เป็นเลิศ บริษัทฯจึงได้รับความเชื่อถือจากลูกค้าจำนวนมาก
ด้วยเหตุนี้ลูกค้าบางส่วนของบริษัทฯ จึงมาจากการแนะนำของลูกค้าที่เคยใช้บริการ
และจากลูกค้าที่ติดต่อเข้ามาจากการเห็นผลงาน และได้ยินชื่อเสียงของบริษัทฯ

สายงานสำนักพิมพ์

สายงานสำนักพิมพ์ ดำเนินกลยุทธ์ทางการตลาดแบบบูรณาการ (Intergrated Marketing)
ผสมผสานกิจกรรมทางการตลาดในหลากหลายรูปแบบ ซึ่งมุ่งเน้นสร้างตราสินค้า
อันเป็นแรงผลักดันไปสู่การดำเนินธุรกิจใหม่และตอกย้ำความเป็นผู้นำด้านเนื้อหา (Content)
ผ่านการทำกิจกรรมส่งเสริมการขาย การโฆษณาและประชาสัมพันธ์ ไปจนถึงกิจกรรมต่าง ๆ
โดยแบ่งเป็น 2 หน่วยงานคือ

การตลาดและประชาสัมพันธ์นิตยสาร

การตลาดและประชาสัมพันธ์นิตยสารมีหน้าที่เน้นรายละเอียดด้านนิตยสารผ่านกิจกรรมทางการตลาด
และการประชาสัมพันธ์อย่างต่อเนื่อง เพื่อสร้างภาพลักษณ์ที่ดีให้กับนิตยสาร
รวมถึงกระตุ้นผู้บริโภคเกิดความสนใจ และ

ติดตามนิตยสารอย่างต่อเนื่อง นอกจากนี้บริษัทฯ มีเป้าหมายในการกระตุ้นยอดขาย
และรักษาฐานลูกค้าผ่านกิจกรรมส่งเสริมการขาย เพื่อจูงใจให้ผู้อ่านเกิดการสมัครสมาชิก
รวมทั้งยังมุ่งเน้นสร้างความสัมพันธ์อันดีระหว่าง

นิตยสารกับทุกกลุ่มเป้าหมาย อาทิ ลูกค้าโฆษณา สมาชิกนิตยสาร และผู้อ่านทั่วไป ผ่านกิจกรรมต่าง
ๆ ซึ่งสามารถสร้างความประทับใจและพึงพอใจให้กับกลุ่มเป้าหมายได้
และประสบความสำเร็จเป็นอย่างดี

การตลาดและประชาสัมพันธ์หนังสือเล่ม

การตลาดและประชาสัมพันธ์หนังสือเล่มทำหน้าที่ในการติดตามและศึกษาช่องว่างทางการตลาดเพื่อพัฒนาและนำเสนอหนังสือใหม่
ๆ รองรับความต้องการของผู้อ่านได้ทันกระแสความนิยมของตลาด
และทำการประชาสัมพันธ์หนังสือใหม่ ให้เป็นที่รู้จักและเกิดกระแสการตอบรับ
รวมทั้งวางแผนกิจกรรมส่งเสริมการขายผ่านช่องทางต่าง ๆ อาทิ หน้าร้านหนังสือ ไดเร็คเมล
อินเตอร์เน็ต และระบบสมาชิก
นอกจากนี้ยังนำเสนอกิจกรรมทางการตลาดเพื่อกระตุ้นและสร้างนักเขียนหน้าใหม่
และเพิ่มปริมาณนักอ่านผ่านกิจกรรมทางการตลาดต่าง ๆ ร่วมกับสถาบันการศึกษา การประกวดต่าง
ๆ พร้อมทั้งมอบรางวัลต่าง ๆ แก่นักเขียน อันเป็นการยกย่องผลงาน
และสร้างสรรค์หนังสือไทยให้มีคุณภาพ

ที่มาของรายได้บริษัทฯ แยกตามลักษณะผลิตภัณฑ์และบริการดังนี้

1. งานรับจ้างพิมพ์

บริษัทฯ ได้จัดหน่วยงานฝ่ายบริการงานพิมพ์ (Account Executive)
ทำหน้าที่ในการติดต่อหาลูกค้า และให้บริการงานพิมพ์แบบครบวงจร
โดยรับผิดชอบดูแลงานตั้งแต่เริ่มต้นงานจนงานสำเร็จออกมาเป็นรูปเล่มอย่างมีคุณภาพ
อันสอดคล้องกับนโยบายบริษัทฯ
และด้วยรูปแบบบริการให้คำปรึกษากับลูกค้าอย่างใกล้ชิดและเป็นกันเอง
ทำให้ลูกค้าได้รับความประทับใจ และมีความเชื่อถือในคุณภาพงานที่จะได้รับ
ด้วยเหตุนี้ลูกค้าบางส่วนของบริษัทฯ จึงมาจากการแนะนำของลูกค้าที่เคยใช้บริการ
หรือติดต่อเข้ามาเองจากที่เคยเห็นผลงานและได้ยินชื่อเสียงของบริษัท

2. นิตยสาร แบ่งเป็น 2 รูปแบบ

1.  การขายพื้นที่โฆษณา ฝ่ายขายโฆษณาทำหน้าที่เสนอขายพื้นที่โฆษณา รวมถึงกิจกรรมต่าง ๆ
    ให้กับบริษัทตัวแทนโฆษณา และลูกค้าที่ไม่ได้ใช้บริการผ่านบริษัทตัวแทนโฆษณา
    พร้อมทั้งเอื้ออำนวยความสะดวกผลิตงานโฆษณา (In House Production)
    และกิจกรรมต่าง ๆ ให้กับลูกค้าในกรณีที่ลูกค้าต้องการ

2.  การจัดจำหน่ายนิตยสาร บริษัทฯ จะขายผ่านบริษัท อมรินทร์บุ๊คเซ็นเตอร์ จำกัด
    ซึ่งเป็นบริษัทในเครือ โดยจัดจำหน่ายผ่านตัวแทนสายส่งทั่วกรุงเทพฯ ประมาณ 38 ราย
    และตัวแทนต่างจังหวัด 194 ราย รวมทั้งจำหน่ายในร้านค้าปลีก “ร้านนายอินทร์, B2S และ
    Book smile” และการขายผ่านระบบสมาชิก โดยบริษัทฯ
    ได้มีการจัดส่งนิตยสารด้วยจักรยานยนต์แทนการจัดส่งทางไปรษณีย์
    เพื่อให้นิตยสารถึงมือสมาชิกได้เร็วที่สุด

3. หนังสือเล่ม

หนังสือเล่มได้มีการจัดจำหน่ายผ่านบริษัท อมรินทร์บุ๊คเซ็นเตอร์ จำกัด
โดยทำการกระจายหนังสือผ่านร้านหนังสือทั่วประเทศ โดยแบ่งช่องทางการจัดจำหน่ายได้ ดังนี้

  3.1 ช่องทางร้านหนังสือทั่วไป โดยมีระบบจัดจำหน่าย คือ

3.1.1 ร้านหนังสือในกรุงเทพฯ ได้มีการใช้ระบบ Standing และ Reorder

3.1.2 ร้านหนังสือต่างจังหวัด ใช้ระบบฝากขาย (Point of Sale)

  3.2 ระบบร้านหนังสือเครือข่าย (Amarin Network)
  ซึ่งเป็นการสร้างเครือข่ายการทำงานร่วมกันระหว่างผู้จัดจำหน่ายกับร้านหนังสือ โดยบริษัทฯ
  ได้เข้าไปมีส่วนร่วมในการพัฒนาร้านและคัดสรรหนังสือให้เหมาะสมกับความต้องการของผู้อ่านอันเป็นการเอื้อประโยชน์โดยตรงต่อผู้อ่าน
  ร้านค้า และสำนักพิมพ์ ปัจจุบันบริษัทฯ มีร้านหนังสือเข้าร่วมโครงการแล้วกว่า 92 สาขา

  3.3 ร้านนายอินทร์ เป็นร้านค้าปลีก ซึ่งบริหารงานโดยบริษัท อมรินทร์บุ๊คเซ็นเตอร์ จำกัด
  ในรูปแบบเฟรนไชส์ ปัจจุบันมีประมาณ 85 สาขา และจะทำการขยายเพิ่มอีก 15 สาขาในปี
  2550

  3.4 ระบบขายตรงสู่หน่วยงาน
  โดยพนักงานขายจะทำการเสนอและแนะนำหนังสือที่บริษัทเป็นผู้จัดจำหน่ายไปยังสถาบันการศึกษา
  หน่วยงานราชการ และห้องสมุดต่าง ๆ โดยได้มีการคัดเลือกหนังสือที่เหมาะสม
  และมีคุณค่าต่อการศึกษา และสังคมไทย เพื่อเป็นประโยชน์ต่อการใช้ประกอบการเรียน
  หรือเป็นหนังสืออ่านนอกเวลา
  อันเป็นการเสริมสร้างภูมิปัญญาและเสริมทักษะในการอ่านให้กับเยาวชน และบุคคลทั่วไป

  3.5 ไดเร็คเมล (Direct Mail) บริษัทฯ
  ได้มีการแนะนำหนังสือใหม่ผ่านจดหมายไปยังสมาชิกต่าง ๆ
  พร้อมนำเสนอรายการส่งเสริมการขาย ซึ่งเป็นการจูงใจให้กับสมาชิก

3.6 ขายเคลื่อนที่รูปแบบโมบายยูนิต
เป็นการจัดทีมพนักงานขายเคลื่อนที่เพื่อเข้าร่วมกิจกรรมการขาย

หนังสือตามเทศกาลต่าง ๆ เช่นงานสัปดาห์หนังสือแห่งชาติ นิทรรศการหนังสือ และงานออกร้านอื่น
ๆ ฯลฯ

  3.7 ระบบ E-Commerce ผ่าน www.naiin.com
  ที่อำนวยความสะดวกผู้บริโภคในการค้นหาหนังสือที่ต้องการ
  โดยสามารถเลือกหนังสือได้ตามหมวดหมู่ หรือสำนักพิมพ์ที่ต้องการ
  ในกรณีที่ทราบชื่อหนังสือและต้องการสั่งซื้อสามารถค้นหาได้จาก Search engine ได้ทันที
  ทั้งนี้ได้มีการนำเสนอขายแก่ผู้บริโภคทั้งในรูปแบบ B2B และ B2C ด้วยเช่นกัน

4. หน่วยงาน Commercial Publishing

หน่วยงาน Commercial Publishing ทำหน้าที่ในการติดต่อหาลูกค้า
และให้บริการจัดทำนิตยสารและหนังสือเล่ม ตั้งแต่การออกแบบรูปเล่ม จัดหาเนื้อหา
รวมไปถึงการผลิตงานให้กับลูกค้า
ซึ่งเป็นรูปแบบบริการจัดทำอย่างครบวงจรผ่านผู้เชี่ยวชาญในการผลิตนิตยสารและหนังสือเล่มระดับมืออาชีพ
นอกจากนี้ยังให้คำแนะนำ และเป็นที่ปรึกษาอย่างใกล้ชิดกับลูกค้า
เพื่อนำเสนองานออกมาได้อย่างมีคุณภาพ และตอบสนองความต้องการของลูกค้าได้มากที่สุด

5. หน่วยงานพัฒนาธุรกิจ

1.  Amarin Tour บริษัทฯ เป็นผู้จัดและให้บริการทัวร์นำเที่ยวต่าง ๆ ที่เกี่ยวเนื่องกับนิตยสาร
    และทัวร์เฉพาะต่าง ๆ ทั้งในประเทศและต่างประเทศผ่านวิทยากรมืออาชีพ
    โดยประชาสัมพันธ์ผ่านนิตยสารเครืออมรินทร์ และทางนิตยสารไปยังกลุ่มสมาชิก
    นอกจากนี้ยังได้นำเสนอบริการจัดกลุ่มทัวร์ให้กับ

2.  หน่วยงานต่าง ๆ ภายนอก โดยมีหน่วยงานขายเป็นผู้ติดต่อ และนำเสนอรูปแบบบริการ
    พร้อมทั้งให้คำปรึกษาอันเป็นประโยชน์ในการจัดทัวร์ต่างๆ ให้กับลูกค้า

3.  Amarin Training นำเสนอบริการให้การอบรมความรู้ ฝึกทักษะ และงานฝีมือต่าง ๆ
    ที่เกี่ยวเนื่องกับนิตยสาร อาทิ คอร์ส อบรมสุขภาพ คอร์สทำอาหาร เป็นต้น
    โดยประชาสัมพันธ์ผ่านนิตยสารในเครืออมรินทร์ จดหมายและแผ่นพับต่าง ๆ ไปยังสมาชิก
    ผู้อ่าน และบุคคลภายนอกได้ทดลองปฏิบัติ นอกจากนี้ยังให้บริการจัดอบรมต่าง ๆ
    ให้กับหน่วยงานภายนอก โดยเป็นผู้จัดหาวิทยากร และจัดการ อบรม พร้อมทั้งให้คำปรึกษา
    และคำแนะนำแก่ลูกค้าเพื่อให้การอบรมที่จัดขึ้นสามารถเพิ่มศักยภาพ
    และตอบสนองความต้องการของลูกค้าได้อย่างดี

4.  รายการโทรทัศน์ “คลับสุขภาพ”และ”บ้านและสวน”
    ฝ่ายงานโฆษณาโทรทัศน์ทำหน้าที่เสนอขายเวลาโฆษณา ทั้งในรูปแบบของหนังโฆษณา
    สกู๊ปพิเศษในรายการ รวมไปถึงการติดต่อหาผู้สนับสนุนรายการ (Sponsor) ต่าง ๆ
    โดยได้มีการจัดสรรตารางเวลาการออกอากาศให้เหมาะสมกับความต้องการของลูกค้าได้
    รวมทั้งให้คำแนะนำปรึกษาในรูปแบบการนำเสนอสินค้าและบริการ
    ให้เข้าถึงกลุ่มเป้าหมายได้เป็นอย่างดี

6. งานแฟร์

1.  บ้านและสวนแฟร์ เป็นงานแฟร์ประจำปีของบริษัทฯ ที่จัดต่อเนื่องกันเป็นปีที่ 7
    ซึ่งประสบผลสำเร็จอย่างสูง โดยบริษัทฯ มีวัตถุประสงค์เพื่อสนับสนุน ส่งเสริม
    และสร้างโอกาสในการประชาสัมพันธ์ รวมทั้งการขายสินค้า
    และบริการที่เกี่ยวเนื่องกับบ้านและสวน และการตกแต่งให้กับลูกค้าโฆษณา โดยบริษัทฯ
    ได้ลงทุนทางด้านการตลาด
    และประชาสัมพันธ์เชิญชวนบุคคลทั่วไปให้มาร่วมงานสำหรับผู้มาร่วมแสดงงาน บริษัทฯ
    มีฝ่ายขายโฆษณาของนิตยสารที่มีศักยภาพ ทำหน้าที่ในการติดต่อหาลูกค้า จัดสรรพื้นที่แสดงสินค้า
    รวมไปถึงประสานงาน ให้บริการและคำแนะนำต่าง ๆ กับผู้แสดงงาน
    ด้วยบริการอย่างเป็นกันเองนี้
    ส่งผลให้พื้นที่งานบ้านและสวนแฟร์จำหน่ายได้เต็มพื้นที่ภายในเวลา 2 เดือน
    หลังจากโฆษณาขายพื้นที่แสดงงาน

2.  Amarin Book Fair เป็นงานแฟร์ที่จัดขึ้นเพื่อนำเสนอจุดเด่นของธุรกิจในเครืออมรินทร์
    รวมทั้งเป็นการประกาศความเป็น “ผู้นำธุรกิจสิ่งพิมพ์ครบวงจร” ทั้งสำนักพิมพ์ โรงพิมพ์
    การจัดจำหน่าย และร้านหนังสือ รวมทั้งเป็นผู้ผลิตนิตยสารชั้นนำของประเทศ
    นับได้ว่าเป็นงานใหญ่ประจำปี โดยมุ่งเน้นการนำเสนอหนังสือใหม่ การลดราคาหนังสือคุณภาพ
    กิจกรรมส่งเสริมการอ่าน นอกจากนี้ยังเป็นศูนย์รวมนักเขียน นักอ่าน และสำนักพิมพ์ต่าง ๆ
    รวมไปถึงผู้สนใจประกอบธุรกิจร้านหนังสือให้มีโอกาสมาพบปะแลกเปลี่ยนความคิดเห็นกันอีกด้วย

3.  Health Cuisine & Beauty Festival ซึ่งจัดขึ้นเป็นครั้งแรกในปี 2548 และบริษัทฯ
    มีเป้าหมายให้จัดเป็นประจำต่อเนื่องทุกปี โดยมีเป้าหมายในการขยายงานอย่างต่อเนื่อง
    ซึ่งมีวัตถุประสงค์ในการจัดงานเพื่อส่งเสริมความรู้ด้านสุขภาพ ความงาม
    และอาหารที่ถูกต้องผ่านกิจกรรมที่หลากหลายอย่างครบวงจร
    อันเป็นการยกระดับคุณภาพชีวิตให้กับคนไทย พร้อมทั้งเป็นการประชาสัมพันธ์นิตยสาร Health
    & Cuisine นิตยสารชีวจิต และสำนักพิมพ์ของบริษัทฯ รวมถึงนิตยสารใหม่ด้วยคือ นิตยสาร
    Shape ทั้งนี้บริษัทฯ ได้ลงทุนด้านการประชาสัมพันธ์เชิญชวนบุคคลภายนอกให้มาร่วมงาน

และมีการจำหน่ายพื้นที่แสดงงานให้กับหน่วยงานภายนอกผ่านฝ่ายขายโฆษณาระดับมืออาชีพ
โดยทำหน้าที่ติดต่อหาลูกค้า ให้คำแนะนำ รวมไปถึงจัดสรรพื้นที่แสดงสินค้ากับผู้มาร่วมแสดงงาน

ลักษณะของลูกค้าและความสัมพันธ์ระหว่างลูกค้าและบริษัท

ธุรกิจงานรับจ้างพิมพ์ของบริษัทฯ สามารถจัดกลุ่มลูกค้าออกเป็น 4 กลุ่มใหญ่ ดังนี้

1.  กลุ่มหน่วยราชการ/รัฐวิสาหกิจ ลูกค้าที่สำคัญได้แก่ สำนักพระราชวัง กรมศิลปากร
    มหาวิทยาลัยต่าง ๆ สำนักเลขาธิการนายกรัฐมนตรี, ตลาดหลักทรัพย์แห่งประเทศไทย,
    กระทรวง ทบวง กรมต่าง ๆ ทั้งจากการเข้าร่วมประกวดราคา
    และงานที่กำหนดให้บริษัทเป็นผู้จัดพิมพ์โดยเฉพาะเจาะจง
    เป็นกรณีสั่งจ้างพิมพ์โดยเฉพาะอย่างยิ่งสำหรับงานที่ต้องการคุณภาพสูง ประณีต
    รวดเร็วให้ทันต่อเวลา

2.  กลุ่มมูลนิธิต่าง ๆ ลูกค้าที่สำคัญได้แก่ มูลนิธิสมเด็จพระเทพรัตนราชสุดาฯ สยามสมาคม
    มูลนิธิสายใจไทย มูลนิธิโลกสีเขียว มูลนิธิการศึกษาทางไกลผ่านดาวเทียม
    มูลนิธิเหล่านี้เป็นลูกค้าประจำของบริษัทที่มีความสัมพันธ์อันดีมานานแล้ว
    โดยเฉพาะมูลนิธิสมเด็จพระเทพรัตนราชสุดาฯ
    นอกจากบริษัทได้รับความไว้วางไว้ให้เป็นผู้จัดพิมพ์แล้วยังให้เป็นผู้จัดจำหน่ายพระราชนิพนธ์ชุดเสด็จเยือนต่างประเทศของสมเด็จพระเทพรัตนราชสุดาฯ
    สยามบรมราชกุมารี มากกว่า 40 ปก
    โดยผ่านช่องทางการจัดจำหน่ายของบริษัทในเครืออีกด้วย

3.  กลุ่มธนาคารต่าง ๆ ลูกค้าที่สำคัญได้แก่ ธนาคารแห่งประเทศไทย และธนาคารพาณิชย์อื่น ๆ
    อีกหลายแห่งซึ่ง
    ธนาคารเหล่านี้เป็นลูกค้าประจำของบริษัทที่ไว้วางใจให้บริษัทเป็นผู้จัดพิมพ์งานต่างๆ เสมอมา

4.  กลุ่มบริษัทเอกชน นิติบุคคล และรายบุคคล ลูกค้าที่สำคัญได้แก่ บริษัท การบินไทย จำกัด บริษัท
    รีดเดอร์ส ไดเจสท์ (ประเทศไทย) จำกัด บริษัท ไมเนอร์ คอร์ปอเรชั่น จำกัด บริษัท
    โตโยต้า มอเตอร์ (ประเทศไทย) จำกัด และกลุ่มลูกค้าเอกชนผู้มีชื่อเสียงจำนวนมาก

อย่างไรก็ตามการรักษาสัมพันธภาพระหว่างลูกค้าเก่ากับบริษัท
เป็นนโยบายสำคัญที่บริษัทต้องดำเนินการพร้อมกับแสวงหาลูกค้าใหม่ ๆ
เพื่อขยายฐานลูกค้าให้ครอบคลุมทุกกลุ่ม
ทั้งนี้เพื่อบริษัทจะไม่ได้รับผลกระทบหากสูญเสียลูกค้ารายใดรายหนึ่งไป
จากสถิติของสิบอันดับยอดลูกค้างานรับจ้างพิมพ์
และลูกค้างานโฆษณาจะเห็นว่ามีสัดส่วนเปลี่ยนแปลงไม่มาก และเป็นกลุ่มลูกค้าเก่า

การจัดหาผลิตภัณฑ์หรือบริการ

บริษัทมีอัตราการใช้กำลังการผลิตโดยรวมเฉลี่ย 85% - 95%
และบริษัทได้ชะลอการลงทุนขยายกำลังการผลิตมาตั้งแต่กลางปี 2540 ตามภาวะเศรษฐกิจ
และเอาใจใส่ต่อการบริหารจัดการเพื่อควบคุมยอดการสูญเสียลงและได้เริ่มขยายการลงทุนในกลางปี
2544 เป็นต้นมาโดยเริ่มจากสายธุรกิจโรงพิมพ์ ได้ลงทุนเปลี่ยนเครื่องพิมพ์ใหม่ 5 เครื่อง และในปี
2546 ได้ลงทุนซื้อเครื่องพิมพ์หลักเพิ่มอีก 2 เครื่อง และเครื่องเข้าเล่มอัตโนมัติความเร็วสูงอีก 1
ชุด ซึ่งสามารถลดขั้นตอนในการผลิตแม่พิมพ์เป็นระบบ Digital Work Flow
และมีการสร้างแม่พิมพ์ด้วยระบบ Computer to plate ความเร็วสูง ต่อมาในปี 2547 และปี
2548 ได้ลงทุนซื้อเครื่องพิมพ์เพิ่ม 3 เครื่องเพื่อขยายกำลังการผลิต และ
ลงทุนก่อสร้างขยายโรงพิมพ์เพิ่มพื้นที่รองรับการขยายตัวทางเศรษฐกิจ

สายการผลิตหลักที่สำคัญจะแบ่งการทำงาน 2 กะและ 3 กะ ในบางแผนก ซึ่งทำงานการผลิต ตลอด
24 ชั่วโมง ได้แก่ งานแยกสี งานทำแม่พิมพ์ งานพับ งานทำเล่ม และงานปกแข็ง ส่วนงานพิมพ์
ได้ว่าจ้างผู้ผลิตเหมาช่วงเข้าเสริม
โดยมีการควบคุมคุณภาพงานให้ได้ตามเกณฑ์ของบริษัทโดยมีการวางแผนการผลิตล่วงหน้าให้สอดคล้องกับสายการผลิตหลัก

สายงานธุรกิจสำนักพิมพ์ เนื่องจากบริษัทผลิตนิตยสารและหนังสือเล่ม
ซึ่งมีการแข่งขันในทางธุรกิจค่อนข้างสูง ข้อมูลอัตรากำลังการผลิต หรือหน่วยการผลิต
เป็นข้อมูลที่ไม่สามารถเปิดเผยได้
แต่อัตราการเพิ่มขึ้นหรือลดลงของอัตรากำลังการผลิตขึ้นอยู่กับภาวะเศรษฐกิจโดยรวมของประเทศเป็นหลัก

ข้อมูลเกี่ยวกับวัตถุดิบและผู้จัดจำหน่าย

วัตถุดิบหลักที่ใช้ในการผลิต คือ กระดาษ กระดาษส่วนใหญ่ที่ใช้เป็นกระดาษอาร์ตและกระดาษปอนด์
ซึ่งในปัจจุบันใช้กระดาษอาร์ตที่ผลิตได้ในประเทศประมาณ 85%
ที่เหลือเป็นกระดาษนำเข้าจากประเทศญี่ปุ่น โดยผ่านตัวแทนจำหน่ายในประเทศรายใหญ่ จำนวน 12
ราย ส่วนกระดาษปอนด์ทั้ง 100% จะสั่งซื้อจากบริษัทที่ผลิตได้ในประเทศจำนวน 2 ราย
การสั่งซื้อจะเป็นลักษณะสั่งเป็น LOT ตามความต้องการงานพิมพ์แต่ละงาน
โดยสั่งเตรียมล่วงหน้าประมาณ 15 วันก่อนพิมพ์ เพื่อให้งานออกมาได้มาตรฐานเดียวกัน
สีและเนื้อกระดาษไม่แตกต่างกัน นอกจากในช่วงเวลาที่กระดาษขึ้นราคา เช่น ระหว่างปลายปี
2537-2538 บริษัทจำเป็นต้องสั่งซื้อกระดาษประเภทหลัก ๆ
ที่ใช้ในการผลิตนิตยสารและงานรับจ้างพิมพ์ไว้ล่วงหน้า 3-6 เดือน
เพื่อลดความเสี่ยงอันเกิดจากการขยับตัวขึ้นของราคากระดาษ

บริษัทได้กำหนดระเบียบปฏิบัติในการจัดซื้อวัตถุดิบอย่างมีหลักเกณฑ์ และโดยเฉพาะสายธุรกิจโรงพิมพ์
ได้เลือกใช้แนวทางระบบบริหารคุณภาพ ISO 9002 เป็นแนวนโยบาย
และจัดทำบัญชีรายชื่อแหล่งซื้อหรือผู้ขายไว้ชัดเจน
โดยมีรายชื่อผู้จำหน่ายวัตถุดิบและบริการประเภทอื่นๆ ที่คัดเลือกแล้วรวมกว่า 100 ราย
ส่วนใหญ่เป็นการจัดซื้อภายในประเทศเกือบทั้งหมด วัตถุดิบหลักได้แก่ กระดาษพิมพ์
คิดเป็นมูลค่าประมาณ 60% ของต้นทุน มีสัดส่วนวัตถุดิบในประเทศต่อการนำเข้า 70:30
ส่วนวัตถุดิบอื่นๆ ได้แก่ ฟิล์ม แม่พิมพ์ หมึกพิมพ์ กาว ฯลฯ มีอัตราส่วนในประเทศต่อการนำเข้า
35:65 บัญชีรายชื่อดังกล่าวจะถูกทบทวนหรือปรับปรุงรายชื่อโดยคณะกรรมการคัดเลือกแหล่งซื้อ
ตามสถานการณ์ และสภาวะตลาด
โดยส่วนใหญ่บริษัทจะมีรายชื่อผู้จำหน่ายวัตถุดิบแต่ละรายการสำรองไว้เพื่อป้องกันผลกระทบจากการสูญเสียผู้จำหน่ายหลักไป

รายชื่อผู้จำหน่ายวัตถุดิบรายใหญ่ ในระยะ 3 ปี ที่ผ่านมา

ลำดับที่ ชื่อผู้จำหน่าย ประเภท ปี 2549 ปี 2548 ปี 2547

1.  บริษัทผลิตภัณฑ์กระดาษไทย จำกัด กระดาษพิมพ์ 39.82% 57.56% 44.59%

2.  บริษัทกระดาษสหไทย จำกัด กระดาษพิมพ์ 24.47% 12.88% 15.57%

3.  บริษัท ต.กิจวิบูลย์เทรดดิ้ง จำกัด กระดาษพิมพ์ 7.63% 10.43% 12.83%

4.  บริษัท ฟูจิโฟโต้ฟิล์ม (ปทท) จำกัด เพลท,ฟิล์ม 4.50% 6.82% 4.90%

5.  บริษัท ดิ๊ค อินเตอร์เนชั่นแนล จำกัด หมึกพิมพ์ 4.53% 5.63% 7.10%

ขั้นตอนการผลิตและเทคโนโลยี

บริษัทจัดแบ่งโครงสร้างธุรกิจออกเป็น 2 สายธุรกิจสำคัญ คือ สายธุรกิจสำนักพิมพ์
ดูแลรับผิดชอบการจัดทำและเตรียมเนื้อหาของนิตยสารและหนังสือเล่มในเครือ
รวมแล้วไม่ต่ำกว่าปีละ 200 เรื่อง อีกสายธุรกิจได้แก่ สายธุรกิจโรงพิมพ์
รับผิดชอบในการผลิตงานพิมพ์คุณภาพสูงทั้งจากสายงานธุรกิจสำนักพิมพ์
และงานรับจ้างพิมพ์จากลูกค้าภายนอกทั่วไป ส่วนธุรกิจจัดจำหน่าย บริษัทได้มอบให้ บริษัท
อมรินทร์บุ๊คเซ็นเตอร์ จำกัด ซึ่งเป็นบริษัทในเครือ ดำเนินการจัดจำหน่ายสิ่งพิมพ์ทั้งหมดของบริษัท
และจากสำนักพิมพ์อื่นๆ อีกกว่า 30 ราย โดยแบ่งเป็นขายผ่านสายส่ง และช่องทางร้านค้าปลีก

เทคโนโลยีการผลิตของบริษัทฯ เป็นเทคโนโลยีสากลที่ทันสมัยที่สุดในโลกของธุรกิจสิ่งพิมพ์
คัดสรรโดยฝ่ายวิจัยและพัฒนาเทคโนโลยีการพิมพ์ของบริษัท
มุ่งเน้นการนำเทคโนโลยีเพื่อการบริหารจัดการกระบวนการพิมพ์ที่มีประสิทธิภาพสูงสุด
ซึ่งช่วยทำให้ต้นทุนการผลิตลดต่ำลง

สายธุรกิจโรงพิมพ์

บริษัทฯ ได้ดำเนินการพัฒนาปรับปรุงการผลิตให้มีประสิทธิภาพเต็มที่
โดยมีแผนการปรับเปลี่ยนเครื่องจักรและเทคโนโลยี่การผลิตใหม่ ๆ
เข้าทดแทนตามสมควรอย่างสม่ำเสมอ อาทิ กำหนดการซ่อมบำรุงเครื่องจักรใหญ่ (Major
Maintenance) ให้มีประสิทธิภาพและคุณภาพสูงอยู่ตลอดเวลา
การปรับปรุงระบบเครือข่ายคอมพิวเตอร์ ระบบ Digital Media Server และระบบ Digital
Color Proof
พร้อมการพัฒนาเทคโนโลยีทางด้านงานก่อนพิมพ์ให้ทันสมัยรับกับการเปลี่ยนแปลงของเทคโนโลยีสารสนเทศในปัจจุบัน
เป็นต้น

บริษัทฯ ได้พัฒนากำลังในส่วนงานผลิตฟิล์มและแม่พิมพ์ให้สูงขึ้นตั้งแต่ปี 2542
โดยลงทุนในด้านเทคโนโลยีการจัดยกฟิล์มด้วยเครื่องคอมพิวเตอร์ และในปี 2544
ได้ปรับเปลี่ยนเครื่องจักรในการเย็บเล่มให้ทันสมัยรวดเร็วขึ้น ตลอดจนอุปกรณ์อื่น ๆ
ให้สอดคล้องกับระบบพิมพ์ชุดใหม่ เพื่อรองรับงานปกแข็งคุณภาพสูง

ต่อมาในปี 2545 ได้ปรับปรุงพัฒนาระบบงานหลังพิมพ์ในด้านอุปกรณ์ เครื่องมือ
เครื่องจักรที่มีเทคโนโลยีระดับสูง
เพื่อเป็นการเชื่อมโยงต่อจากระบบงานพิมพ์ให้มีความสมบูรณ์ครบถ้วนกระบวนการผลิต
ซึ่งในช่วงกลางปีนั้น

ได้ติดตั้งเครื่องไสกาวเข้าเล่มปกอ่อนและปกแข็งที่ทันสมัยที่สุด
เพื่อเพิ่มศักยภาพในกระบวนการหลังพิมพ์ และรองรับงานเข้าเล่มไสกาวปกอ่อนและปกแข็งคุณภาพสูง

ผลกระทบต่อสิ่งแวดล้อม

จากกระบวนการผลิตอุตสาหกรรมสิ่งพิมพ์ของบริษัท
มีปริมาณของวัตถุดิบที่เหลือจากกระบวนการผลิตและน้ำเสีย จำแนกประเภทได้ดังต่อไปนี้

1.  น้ำเสียจากกระบวนการผลิต ในอุตสาหกรรมการพิมพ์น้ำเสียที่เกิดจากกระบวนการผลิต
    มีปริมาณไม่มากนัก ประมาณ 10 ลูกบาศก์เมตรต่อวัน
    ซึ่งจะถูกผ่านการบำบัดในบ่อบำบัดน้ำเสียซึ่งบริษัทออกแบบจัดทำขึ้นให้น้ำทิ้งลงสู่บ่อพักสาธารณะมีความใสสะอาดปราศจากสิ่งเจือปน

2. เศษวัตถุดิบที่เหลือจาการผลิต เช่น เศษกระดาษ เศษฟิล์ม เศษแผ่นฟอยด์
บริษัทได้นำเศษวัตถุดิบที่เหลือจากกระบวนการผลิตเหล่านี้ไปขายเพื่อผู้ซื้อนำไปส่งให้โรงงานผลิตใช้ใหม่

สำหรับมลภาวะอื่นๆ ในอันที่จะส่งผลกระทบต่อสิ่งแวดล้อม เช่น มลภาวะอันเกิดจากเสียงเครื่องจักร
บริษัทได้ดำเนินการสร้างห้องปรับอากาศขนาดใหญ่สำหรับติดตั้งแท่นพิมพ์
ซึ่งสามารถเก็บเสียงอันเกิดจากกระบวนการพิมพ์ได้เป็นอย่างดี

การควบคุมโดยหน่วยงานของรัฐ อยู่ภายใต้การดูแลและควบคุมของกรมโรงงานอุตสาหกรรม
กระทรวงอุตสาหกรรม และหน่วยงานอนามัยเขตตลิ่งชัน กรุงเทพมหานคร

4. งานที่ยังไม่ส่งมอบ -ไม่มี-